دْروت ءُ دْرھبات بسمل جان! 
بے گمان ءَ تو باز جْوانیں رنگے ءَ تٌنّاپیں تْران ءِ راست نبیسّی نِزوری پدّر کرتگ اَنت ءُ جْوانیں سوج داتگ۔
چوناھیگا وَ پہ بلوچی ءِ تْرند گامیں دیمروی رومن داں بہ گْوش ئے گھتر اِنت۔ بلے اگاں گپ بئیت ءُ تازی سْیاھگ ءِ سر ءَ بہ اوشت اِیت گڑا ما ھمے گندیں کہ زبان زانت وت بھر بھر اَنت۔ سوسُوَر (سوسئیر) ءُ بلوم پیلڈ ءِ رند گیرانی گْوشگ ایش اِنت کہ زبان ءِ نبشتاری رھبند پئیت کہ گْوشتاری رھبند ءِ پابند بہ بیت ۔ بزاں راست نبیسی ءِ بنیاد توارانی سر ءَ ایر بہ بیت ءُ بس۔ پرچا کہ ایشانی کرٌ ءَ زبان تھنا گْوشتار ءٍ نام اِنت ءُ نبشتار ءَ چوشیں بُنے نیست کہ وت سر بہ بیت۔ سوسور ءِ پونو سینٹر ازم ءِ بنیاد چوناھیگا ھما یونانی لوگوز ءِ بُن پگر ءِ سر ءَ ایر اِنت۔ دریدا ءِ وڑیں شھزانت ءُ پراگ ٹولی ءِ زبان زانتانی گْوشگ ایش اِنت کہ ھمے پونو سینٹر ازم ءِ بُت پْروشگ بہ بیت ءُ نبشتار ءِ وت واکی منّگ بہ بیت۔ اے گْوش اَنت کہ نبشتار ھچ وڑ ءَ گپتار ءِ پابند کنگ نہ بیت کہ نبشتاری جیڑھانی بنیاد گندگ ءِ سر ءَ ایر اِنت ءُ گپتاری جیڑھانی بنیاد اش کنگ ءِ سر ءَ ایر اِنت ءُ اے دوئیں کار یک نہ اَنت ءُ ایشانی کار ریچ یکسر جتا جتا اَنت۔ پمیشکا اے ٹولی ءِ رد ءَ راست نبیسّی ءِ گیشوار تھنا توارانی بنیاد ءَ کنگ مہ بیت بلے زبان اے دگہ تک ءُ پھنات ھم یک وڑ ءَ ارزشت دیگ بہ بنت۔
منی جند ءِ دیدانک ایش اِنت کہ ما اے دو ٹولیانی گِیشواری رھبنداں یک وڑ ءَ کار بہ گریں پہ وتی راست نبیسّی رھبند ءِ گیشواری ءَ ۔ انچوش کہ تو وت اد ءَ کار بستگ کہ باید واجہ آزات “آییا، بھایں” ءِ جاہ ءَ باید “آئیا، بھائیں” نبشتہ بہ کنت کہ واناک تر اِنت۔
بلوچ سبز ءُ بلوچی میزران بات!